Hemşaredarê Şaristanê  Pîlî yê Amedî Selçuk Mizrakliyî vero ke ame tepiştene ANF'yî rê talankarîya qeyûmî û îşxalkarîya dewleta Tirkî ya serê Vakur û Rojakewtena Sûrîye rê behs kerdibi.
Mizrakliyî vat eke şima biewnê ci vînenê ke wexto ke nê serebûtî qewimîyayêne prosesê binpaykerdişê heqanê merdiman, binpaykerdişê demokrasîyî û azadîye û binpaykerdişê huqûqê merdiman ameyêne ciwîyayene. Merdim nê prosesî de vîneno ke erjê huqûqî û wezîfeyê demokrasîyî nêdîtîye ra yenê meydan.
Mizrakliyî bale ante ke nê pêro, Tirkîya mabênê tarîtîya Rojakewtena Mîyanêne de fînenê zereyê tunelêkê bêpeynî ke no tunel kesan zereyê xo de keno vîn û vat: "Êyê ke xîret kenê bi taybetî Kurdan nê tunel de vîn bikê bi xo yenê vînîkerdene.‘‘
Mizrakliyî da zanayene ke îqtîdar hem zere de hem zî teberê welatî de sîyasetê 'wa Kurdî aram nêbê' keno û seba naye zî her rayîr û metod xebitneno. Mizrakliyî CHP zî rexne kerd ke destûrnameyê şerî tesdîq kerd.
Mizrakliyî îfade kerd ke sazkerdişê îtîfaqê haştîye û demokrasîyî eşkenê na rewşe bixelisnê û vat, "Ya sîstemêkê haştîya Tirk û Kurdî ra seba amayoxî bêro sazkerdene yan zî heta ke Tirkîya Kurdan reyde pê nêkero têna bimane û bikewe mîyanê xizanîye. Zaf dûr nîyo ke no zîhnîyeto qedexekar welat bivurne rejîmêko zorbaz."
